Diari Oficial de la Generalitat Valenciana


Sumari del DOGV 9944, del 25-09-2024 (2024/9266)

RESOLUCIÓ de 4 de juny de 2024, del director general d’Urbanisme, Paisatge i Avaluació Ambiental, per la qual es formula un informe d’impacte ambiental del projecte PSF Almizra i la seua infraestructura d’evacuació del terme municipal del Camp de Mirra. Expedient: (3334349) 085/2024/AIA.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9944

Data del DOGV
:   25-09-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/9266

CVE
:   UBBC-N-4149-9612

Data del document
:   04-06-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * impacte ambiental

«Informe d’impacte ambiental

Expedient: (3334349) 085/2024/AIA.

Títol: PSF Almizra i la seua infraestructura d’evacuació.

Promotor: DESTREAM 2017, SL.

Òrgan substantiu: Servici Territorial d’Indústria Energia i Mines d’Alacant (ATALFE/2020/140).

Localització: el Camp de Mirra (Alacant).

Antecedents i tramitació administrativa

En data 15 de juliol de 2022, el Servici Territorial d’Indústria, Energia i Mines d’Alacant va traslladar a este òrgan ambiental la sol·licitud de determinació d’afeccions ambientals del projecte de la central fotovoltaica promogut per Destream 2017, SL al Camp de Mirra (Alacant). En data 31 d’octubre de 2022, s’emet una resolució d’inadmissió, basada en l’informe tècnic de data 31 d’agost de 2022, perquè el projecte no complia els requisits que preveu l’article 19.bis 1 del Decret llei 14/2020, de 7 d’agost, del Consell. Ref. expedient (2726921) 118/2022/AIA.

En data 15 de juny de 2023, el Servici Territorial d’Indústria, Energia i Mines d’Alacant va traslladar novament a este òrgan ambiental la sol·licitud de determinació d’afeccions ambientals del projecte, després que el promotor fera modificacions en el projecte. En data 24 de juliol de 2023, s’emet una resolució d’inadmissió, basada en l’informe tècnic de data 21 de juliol de 2023, perquè el projecte no complia els requisits que preveu l’article 19.bis 1 del Decret llei 14/2020, de 7 d’agost, del Consell. Ref. expedient (3211195) 101/2023/AIA.

En data 2 de novembre de 2023, es registra en este òrgan ambiental la sol·licitud d’inici d’avaluació d’impacte ambiental simplificada per part del Servici Territorial d’Indústria, Energia i Mines d’Alacant. A la sol·licitud s’adjunten:

–  Document ambiental (maig 2023).

– Estudi d’integració paisatgística (maig 2023).

– Projecte tècnic d’execució de la planta solar fotovoltaica i de la línia d’evacuació (maig 2023).

– Separates i informes sectorials.

– Pla de desmantellament i restitució del terreny i l’entorn afectats.

– Al·legacions rebudes en la informació pública realitzada per l’òrgan substantiu.

– Documentació complementària.

En data 6 de novembre de 2023, este òrgan ambiental remet a l’òrgan substantiu un requeriment en què assenyala que entre la documentació rebuda no es troba la sol·licitud del promotor i li requerix, d’acord amb l’article 45.2 de l’LAA, que l’aporte en el termini de deu dies hàbils. En data 7 de novembre de 2023, l’òrgan substantiu remet la sol·licitud del promotor.

En l’expedient consten els informes següents:

– Informe d’Enagás Transporte SAU, de data 29 de juny de 2023, en què s’oposa a la instal·lació del projecte PSF Almizra sobre la base de la revisió de la separata aportada del projecte i l’anàlisi en esta del grau d’afecció a la integritat del gasoducte en l’operació Banyeres de Mariola Caudete (12»).

– Informe de compatibilitat urbanística de l’Ajuntament del Camp de Mirra, de data 6 de juliol de 2023, favorable a la instal·lació de la planta solar PSF Almizra d’acord amb la normativa en vigor.

– Informe de la Red Eléctrica Española, de data 20 de juliol de 2023, en què no presenta oposició a la planta solar fotovoltaica, i fa una sèrie de consideracions sobre la línia subterrània a 30 kV, i indica que a causa de la proximitat de la canalització a l’1 de la línia a 220 kV D/C Beneixama-Petrer 1 / Beneixama-Novelda, i al suport 88 de la línia a 220 kV D/C Beneixama-Xixona 1 i 2, caldrà que el personal de la Red Elèctrica supervise els treballs en l’entorn d’este.

– Informe de data 24 de juliol de 2023, de la Subdirecció General de Medi Natural i Avaluació Ambiental, favorable per a la instal·lació de PSF Almizra, sempre que es complisquen les recomanacions, els condicionants i les mesures correctores indicades en l’informe.

– Informe de la Direcció General de Cultura i Patrimoni, de data 25 de juliol de 2023, favorable als efectes patrimonials que preveu l’art. 11 de la Llei 4/1998, d’11 de juny, del Patrimoni Cultural Valencià, per al projecte PSF Almizra i les infraestructures d’evacuació en el terme municipal del Camp de Mirra, amb subjecció a les mesures correctores que se li indiquen.

– Informe del Servici de Gestió Territorial de la Direcció General de Política Territorial i Paisatge, de data 28 de juliol de 2023, viable a la planta solar fotovoltaica i la seua infraestructura d’evacuació, ateses les determinacions de la normativa del PATRICOVA, així com de la resta de normatives aplicable i les cartografies oficials d’ordenació del territori. Al seu torn, establix una sèrie de mesures correctores per al seu compliment.

– Informe del Servei de Planificació de la Direcció General d’Infraestructures i Projectes Urbans, de data 18 de setembre de 2023, emet un informe desfavorable en què indica que s’ha d’aportar la documentació esmenada que es detalla relativa a l’encreuament de la línia d’evacuació amb la carretera CV-81 i al paral·lelisme amb la Via Verda VV-XIXARRA.

Tenint en compte que l’expedient inclou les consultes fetes a les administracions públiques afectades en el tràmit d’autorització de l’òrgan substantiu, i en nom de la simplificació i la reducció de càrregues administratives, s’incorpora la documentació citada als efectes que preveu l’article 46 de la Llei 21/2013.

En data 27 de novembre de 2023, este òrgan ambiental rep un informe del Servei d’Infraestructura Verda i Paisatge, amb data 21 de novembre de 2023, en què indica que l’emissió de l’informe favorable en matèria d’infraestructura verda i paisatge que faça viable l’actuació pretesa requerirà l’esmena dels requisits que s’exposen en este informe.

En data 22 d’abril de 2024, este òrgan ambiental fa una consulta al Servei de Paisatge per a l’emissió d’un informe d’acord amb l’article 46 de l’LAA. En data 29 d’abril de 2024, l’òrgan substantiu remet a este òrgan ambiental l’addenda a l’estudi d’integració paisatgística aportada pel promotor. En data 21 de maig de 2024, es rep un informe del Servei de Paisatge favorable condicionat al fet que es complisquen els condicionats exposats en l’informe i que es reflectisquen en el projecte corresponent a fi de garantir-ne l’execució.

La informació que conté l’expedient aporta elements de juí suficients per a continuar amb el procediment d’avaluació d’impacte ambiental simplificada.

Criteris ambientals

Per a l’emissió d’este informe d’impacte ambiental, de conformitat amb l’article 47 de la Llei 21/2013, s’han tingut en compte els criteris de l’annex III d’esta.

Característiques del projecte

El projecte promogut per Destream 2017, SL preveu l’execució i la posada en funcionament de la planta solar fotovoltaica denominada Almizra, de potència instal·lada 30 MW, i la línia d’evacuació subterrània, de 30 kV, en el terme municipal del Camp de Mirra (Alacant). La potència màxima total dels mòduls fotovoltaics (pic) és de 38.448,432 kWp (en condicions estàndard), la potència nominal de l’inversor és de 26.700 kW i la capacitat d’accés concedida és de 26.700 kW.

El projecte preveu la instal·lació d’una planta generadora d’energia elèctrica formada per panells fotovoltaics de 660 Wp de tecnologia monocristal·lina i de seguiment solar a un eix, disposats en estructures solars (o configuració similar depenent de la disponibilitat i la tecnologia), i centres de transformació que es connecten mitjançant una línia elèctrica de 30 kV soterrada en rasa en el centre de seccionament situat en la planta fotovoltaica. D’este centre de seccionament partirà la línia subterrània 30 kV d’evacuació de la planta, la qual connectarà en la corresponent cel·la de protecció de línia de 30 kV de la futura subestació Benejama Generación 220/30kV, que, al seu torn, es connectarà posteriorment a través d’una línia aèria 220 kV de 200 m de longitud amb la subestació Benejama 220 kV, propietat de REE. La subestació Benejama Generación 220/30 kV i la línia aèria d’alta tensió de 220 kV es definixen en altres projectes.

La línia subterrània d’evacuació de 30 kV té una longitud total de 10.518 m, amb origen en el centre de seccionament CS FV Almizra i final en la SET Benejama Generación 220/30 kV, i discorre pràcticament íntegrament per camins i vials existents. La línia discorrerà majoritàriament davall de camins de domini públic amb rasa davall de tub formigonat (9.968,2 m), a excepció dels trams que discorren per dins de parcel·les a on anirà directament soterrada (514,4 m), i l’encreuament amb la carretera CV-81, que es farà mitjançant una perforació horitzontal dirigida (35,4 m).

La planta fotovoltaica Almizra s’instal·larà en els terrenys corresponents a les parcel·les del terme municipal del Camp de Mirra següents: parcel·les 1, 2, 4, 5, 6, 7, 8, 9, 10, 11, 12, 13, 14, 15, 17, 60, 61, 62 i 9004 del polígon 7; parcel·les 158, 159, 160, 161, 162, 163, 164, 165, 169, 170, 171, 172, 176, 181, 182, 183, 184, 185, 186, 187, 188, 189, 190, 191, 192 i 195 del polígon 6 del terme municipal del Camp de Mirra (Alacant).

L’emplaçament de la infraestructura d’evacuació serà en les parcel·les 163, 158, 9004, 68 i 9001 del polígon 6; parcel·la 9006 del polígon 5 del terme municipal del Camp de Mirra; parcel·la 9002 del polígon 15; parcel·la 9004 del polígon 14; parcel·la 9001 del polígon 16; parcel·les 9026, 9010 i 9008 del polígon 17 del terme municipal de Biar; parcel·les 9012, 9019, 9016 i 9009 del polígon 9; parcel·les 9011 i 9007 del polígon 7; parcel·les 9012 i 9013 del polígon 5; parcel·les 9009, 9011, 9003, 9005, 9001 i 31 del polígon 4 del terme municipal de Beneixama; parcel·la 9012 del polígon 3, i parcel·la 9010 del polígon 1 del terme municipal de Banyeres de Mariola. Una part de la infraestructura d’evacuació és compartida amb la planta solar fotovoltaica FV Benejama-Rotonda I. Per la seua part, la SET Benejama Generación i la LAAT 220 kV d’interconnexió se situen en la parcel·la 31 del polígon 4 del terme municipal de Beneixama.

La superfície total cadastral de les parcel·les implicades en la poligonal del projecte és de 51,48 ha, mentres que l’àrea efectiva dins del tancat de la instal·lació serà de 39,66 ha. Concretament, l’àrea ocupada pels panells fotovoltaics és de 153.405,36 m², mesurada sobre la projecció del panell en posició horitzontal; mentres que les 6 estacions de potència existents en la planta ocuparan una àrea de 360 m². La longitud total del tancat de la planta solar fotovoltaica Almizra és de 6.231 m. Els terrenys proposats per a la planta es localitzen majoritàriament en parcel·les de tipus rústic d’ús agrari, segons cadastre. El terreny en què s’implantarà la planta solar fotovoltaica i la línia d’evacuació estan classificats com a sòl no urbanitzable comú.

L’accés principal a la planta es farà a través de 6 accessos, tots mitjançant camins públics que no necessitaran adequació. La planta fotovoltaica tindrà accessos diferents a cada una de les superfícies ocupades. En qualsevol cas, s’accedirà a través de les carreteres i els camins existents, en concret des del camí de Sant Bertomeu, que partix del nucli urbà de Cañada, i de la carretera CV-807, entre els km 6 i 7.

Característiques de l’impacte potencial

Les accions del projecte productores d’impactes segons exposa el promotor són:

– Eliminació de la coberta vegetal.

– Moviments de terra.

– Rases.

– Compactacions (necessàries per a fer els vials de servici) i formigonats (d’extensió encara més puntual).

– Depòsit i apilament de materials.

– Instal·lació d’armadures i formigonats.

– Presència de personal (acompliment de l’obra civil i de les labors d’instal·lació i muntatge) i maquinària.

– Operativitat de les instal·lacions.

– Manteniment de les instal·lacions.

Per la seua part, el document ambiental analitza una sèrie d’alternatives de localització de la planta solar fotovoltaica, en què s’inclou l’alternativa zero. S’analitzen quatre alternatives addicionals, en les quals es valora que compten amb les característiques desitjades i que siguen tècnicament, ambientalment i econòmicament viables. L’alternativa 1 se situa en els termes municipals de Villena i Cañada; l’alternativa 2, en el terme municipal de Biar, i les alternatives 3 i 4, en el terme municipal del Camp de Mirra. Finalment, es va triar l’alternativa 4 perquè era la més adequada.

La zona en què s’implantaria la instal·lació fotovoltaica està travessada pel camí de Sant Bertomeu i se situa a uns 1,02 km al sud-oest del nucli urbà del Camp de Mirra i a 850 m a l’est del nucli urbà de Cañada. Es tracta d’una zona degradada amb predomini de sòl agrari, majoritàriament cultius de secà, amb alguna vivenda d’ús residencial o agrari pròxima.

Els impactes més forts sobre l’atmosfera es produiran durant la fase de construcció i la fase de desmantellament, a causa del moviment de terres, el transport de materials, el desbrossament i altres, mentres que durant la fase d’explotació poden ser els puntuals generats per l’activitat de manteniment segons la necessitat.

Com a possibles abocaments, el promotor cita els vessaments accidentals d’hidrocarburs i d’olis de la maquinària. No obstant això, estos podrien ocórrer únicament de manera accidental i puntual, ja que es durà a terme la gestió correcta d’estos i el manteniment adequat de la maquinària en centres autoritzats.

De conformitat amb l’informe emés pel Servei de Gestió Territorial, una vegada analitzades les dos cartografies, segons la de l’SNCZI, la zona d’actuació està estudiada i no presenta afeccions. Respecte a la cartografia del PATRICOVA, s’observa que les parcel·les destinades a la planta solar fotovoltaica estan afectades per perillositat d’inundació nivell 6 i per perillositat geomorfològica. No obstant això, en aplicació de l’article 10.3 de la normativa del PATRICOVA, en cas de superposició de les dos cartografies, es prendrà com a referència la cartografia de l’SNCZI, ja que està desenrotllada a una escala superior, per la qual cosa es considera que la instal·lació està lliure d’afeccions. Pel que fa a la línia d’evacuació, segons la cartografia del PATRICOVA, esta travessa per zones amb perillositat d’inundació nivell 6 i té afeccions de caràcter geomorfològic. Per tant, hi ha afecció per risc d’inundació respecte a la línia d’evacuació. No obstant això, com que és una línia íntegrament soterrada, l’afecció no és rellevant, i cal tindre en compte l’article 21 de la normativa del PATRICOVA, respecte a condicions d’adequació de les infraestructures en zones inundables.

La planta fotovoltaica comptarà amb un tancament o tancat perimetral a fi d’evitar l’ingrés de personal no autoritzat a la planta. La planta solar fotovoltaica es localitza molt pròxima a terreny forestal, de manera que el recinte queda tancat fora de terreny forestal. La planta fotovoltaica limita amb la forest catalogada d’utilitat pública AL116 Faldes de Sant Bertomeu.

El tancat de la instal·lació haurà de recular-se, en cas necessari, per a no ocupar ni terreny forestal ni forest d’utilitat pública, evitant-ne així l’afecció.

Després de consultar les quadrícules 1 x 1 del Banc de dades de biodiversitat de la Generalitat Valenciana, la zona en la qual es projecta la instal·lació fotovoltaica mostra presència de les espècies prioritàries següents: sebel·lí, terrerola comuna, àguila serpera, cogullada fosca, voltor comú, camallonga comuna, cotoliu, tortuga d’aigua ibèrica, calàndria comuna, ofegabous i busquereta cuallarga. Cal esmentar també que a uns 4,5 km de la planta fotovoltaica nidifica l’àguila reial (Aquila chrysaetos). La instal·lació fotovoltaica no afecta cap espècie de flora protegida ni cap microreserva.

La instal·lació projectada no afecta cap espai natural protegit dels que arreplega la Llei 11/1994, de 27 de desembre, d’espais naturals protegits de la Comunitat Valenciana, ni cap espai previst per les directives europees d’hàbitat (Directiva 92/43/CEE) i aus (Directiva 2009/147/CE), coneguts com a Xarxa Natura 2000.

Una vegada consultada la cartografia de l’IDEV (escala 1:50575), s’observa que en l’àmbit del projecte no es troben hàbitats protegits de l’annex IV del Decret 70/2009, de 22 de maig. En canvi, sí que hi ha possibilitat de presència i afecció, dins del recinte tancat de la instal·lació, del següent hàbitat d’interés comunitari de la Directiva 92/43/CEE: 6220 zones subestèpiques de gramínies i anuals de Thero-Brachypodietea. Es tracta de pasturatges amb una àmplia varietat de comunitats i diversitat, de cobertura variable, i compostes per gramínies vivaces o anuals juntament amb altres espècies anuals. Estes comunitats estan molt repartides per tot el territori, per la qual cosa és l’hàbitat de màxima distribució a la Comunitat Valenciana.  D’acord amb l’informe en matèria de medi natural, es recomana que, en totes les zones de la parcel·la en les quals no es disposen panells, es conserve la capa herbàcia i no es remoga el substrat a fi d’evitar l’afecció a esta classe d’ecosistemes.

L’àmbit de la instal·lació projectada es troba inclòs en les àrees prioritàries que s’indiquen en l’annex I de la Resolució de 6 de juliol de 2021, de la consellera d’Agricultura, Desenvolupament Rural, Emergència Climàtica i Transició Ecològica, per la qual s’amplien les zones de protecció de l’avifauna contra la col·lisió i l’electrocució. No obstant això, la línia d’evacuació que es projecta és subterrània.

La instal·lació fotovoltaica presenta afecció a les vies pecuàries següents: la vereda Sendera Reial de Biar, l’assagador de la Font de Sanchet, l’assagador de Banyeres i la vereda Sendera de Banyeres de Mariola i Beneixama. Pel que fa a l’ocupació necessària per a la realització de les obres de la línia subterrània, caldrà sol·licitar les modificacions pertinents o les autoritzacions d’ocupació demanial del subsol d’elements auxiliars necessaris segons la Llei 3/2014, d’11 de juliol, de la Generalitat, de vies pecuàries de la Comunitat Valenciana.

Es preveu l’ocupació de part del camí amb referència cadastral 44480Z353534206699FB. Esta ocupació serà parcial i se sol·licitarà l’autorització d’ocupació corresponent. Esta ocupació parcial no comportarà, en cap cas, la privació d’accés a cap de les parcel·les limítrofes, segons indica el promotor.

La línia d’evacuació subterrània discorre en dos trams del seu recorregut pel sender PR-CV-383 Camí de Xàtiva, i també creua en dos punts del seu traçat amb el sender SL-CV-117 Camí Vell de Bocairent.

Les parcel·les destinades a la implantació de la planta solar fotovoltaica no es troben afectades per cap corredor territorial fluvial. Cal destacar que prop de la instal·lació es troba el corredor fluvial del Vinalopó, encara que no l’afecta. Així mateix, tampoc es troba afectat pel pas de rambles o barrancs o un altre curs d’aigua. La totalitat de la superfície en què s’implantarà la instal·lació es troba sobre sòl d’alta permeabilitat, mentres que des del punt de vista de recàrrega d’aqüífers es localitza en àrea que cal millorar.

Quant al consum d’aigua per a la neteja dels panells fotovoltaics, es preveu fer 1 o 2 neteges anuals en funció de la brutícia generada per les condicions meteorològiques. Per a això, s’utilitzaran sistemes de neteja en sec robotitzats i alimentats per bateries. En cas de necessitar aigua en la neteja per l’excés de brutícia, s’usaran sistemes d’alta eficiència amb un consum de 0,6 l/panell, i es transportarà l’aigua en camions cisterna i sense aplicar cap producte químic contaminant.

Segons l’informe de la Direcció General de Medi Natural i d’Avaluació Ambiental, la instal·lació fotovoltaica es localitza majoritàriament en terreny amb pendents inferiors al 15 %. No obstant això, el recinte tancat queda molt pròxim a zones de pendent elevat i, en concret, s’observa una zona a l’interior del recinte que presenta un pendent elevat (>25 %). Esta zona haurà de quedar lliure d’elements de la instal·lació fotovoltaica.

En referència a l’erosió, la zona de la instal·lació presenta una erosió potencial moderada (10-50 t/ha any) i alta (50-200 t/ha any). L’impacte més important sobre el sòl és l’alteració del terreny i l’augment del risc d’erosió a causa dels moviments de terra i l’eliminació de la coberta vegetal, sobretot en les zones de més pendent. Els efectes més importants per al substrat i la morfologia del terreny es produïxen durant la fase de construcció, mitjançant els moviments de terres necessaris per a l’execució de les obres. Per tant, s’hauran de prendre les mesures adequades per a eliminar o minimitzar estos impactes.

La totalitat de la planta fotovoltaica està situada dins del vedat esportiu de caça A-10111. En conseqüència, es recomana informar els seus titulars del canvi d’activitat que suposarà la instal·lació de la planta solar fotovoltaica i de les implicacions que puga tindre a l’efecte de l’article 39 de la Llei 13/2014, de 27 de desembre, de caça de la Comunitat Valenciana.

El municipi del Camp de Mirra, a on es localitza la instal·lació, es troba en la llista de municipis inclosos en la Resolució de 31 d’agost de 2020, del director general del Medi Natural i Avaluació Ambiental, per la qual s’actualitza l’annex de l’Orde de l’11 de juny de 2009, de les directrius extraordinàries per a l’aprofitament, la gestió i el control del conill de muntanya, per la qual cosa s’hauran d’adoptar les mesures de control que disposa l’orde mencionada, especialment en referència al que s’indica en l’article 14 d’esta.

Els impactes sobre el patrimoni cultural deriven de l’existència d’elements patrimonials, els quals poden ser potencialment destruïts o danyats per les activitats que es duguen a terme. Segons l’informe de la Direcció General de Cultura i Patrimoni, no hi ha afecció directa sobre cap element arquitectònic amb la consideració de bé d’interés cultural o bé de rellevància local o a elements de naturalesa arqueològica, sempre que es complisquen les mesures correctores que es descriuen en l’informe.

La proposta dista més de 500 metres dels recursos paisatgístics de primer orde BIC Castell d’Almizra, BIC Torre del Camp de Mirra i BRL Ermita de Sant Bertomeu.

Una vegada finalitzada la vida útil del projecte fotovoltaic, hauran de dur-se a terme una sèrie d’actuacions de desmantellament dels elements instal·lats, així com unes altres de restauració pròpiament dita.

Conclusió

El projecte, en els termes previstos, no tindrà efectes adversos significatius sobre el medi ambient i no requerix avaluació d’impacte ambiental ordinària.

Consideracions jurídiques

El projecte constituïx un supòsit d’avaluació d’impacte ambiental simplificada, d’acord amb l’article 7.2 de la Llei 21/2013, de 9 de desembre, en concordança amb el grup 4, epígrafs b i i, de l’annex II.

L’expedient ha seguit el tràmit d’avaluació d’impacte ambiental simplificada, que preveu la secció 2a, capítol 2, del títol II de la Llei 21/2013.

L’article 9.1 del Decret 147/2023, de 5 de setembre, del Consell, d’aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d’Urbanisme, Paisatge i Avaluació Ambiental la competència en l’avaluació ambiental estratègica i l’impacte ambiental, inclosos els sistemes indicadors i les avaluacions ambientals.

Per tot el que s’ha exposat, a proposta del Servei d’Avaluació d’Impacte Ambiental, i amb el vistiplau del subdirector general d’Avaluació Ambiental i Paisatge, amb l’ús de les atribucions que tinc,

RESOLC

*Primer*

Estimar que el projecte PSF Almizra i la seua infraestructura d’evacuació, sense perjuí de l’obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requerix una avaluació d’impacte ambiental ordinària, sempre que s’ajuste a les previsions del projecte, del document ambiental i als termes d’este informe, en particular:

(1) S’eliminaran els panells fotovoltaics i el tancat de les parcel·les 159, 160, 161, 162, 163, 164 i 165 del polígon 6 del terme municipal del Camp de Mirra (Alacant), i es plantarà l’arbratge indicat en cada una de les parcel·les, de conformitat amb l’informe en matèria de paisatge. A més, s’acompliran les mesures d’integració paisatgística exposades en este informe i les assenyalades en l’addenda en l’estudi d’integració paisatgística d’abril de 2024.

(2) Atés l’informe de la Subdirecció General de Medi Natural i Avaluació Ambiental, el traçat de la línia d’evacuació subterrània haurà de cenyir-se a l’amplària dels camins i vials existents per a evitar-ne l’afecció a terreny forestal. A causa de l’afecció en la fragmentació del territori que suposarà la superfície ocupada per la planta solar, s’hauran de disposar els panells solars a manera d’illes de superfície no superior a 10 ha, i es disposaran corredors de vegetació entre les illes, de manera que permeten crear un espai en mosaic que afavorisca la circulació de la fauna i el manteniment d’un ecosistema naturalitzat. Estos corredors de vegetació seran d’una amplària mínima de 6 metres.

(3) El promotor haurà de complir totes les mesures preventives i correctores previstes en el document ambiental, el projecte tècnic, els informes sectorials i la resta de documentació que consta en l’expedient, mentres no contradiguen el que s’establix en esta resolució.

(4) Es recorda el compliment de tota la legislació rellevant que siga aplicable i que afecte els elements del medi arreplegats en esta resolució.

(5) S’hauran d’incorporar al disseny del projecte el condicionat i les mesures correctores establides en els informes dels òrgans competents en matèria d’ordenació del territori i paisatge, i en matèria de medi natural. Estes mesures i condicions s’hauran d’incorporar al projecte d’execució en la memòria, els plànols i el pressupost, per a l’execució real i efectiva, i les verificarà l’òrgan substantiu en fases posteriors de la tramitació, prèviament a l’autorització de l’explotació.

(6) Atés que el projecte es desenrotlla en els voltants del terreny forestal, s’haurà d’incorporar en el plec de condicions tècniques del projecte el plec general de normes de seguretat en prevenció d’incendis forestals que s’han de tindre en compte en l’execució de les obres i els treballs que es fan en terreny forestal o en els seus voltants, arreplegat en l’annex IX del Decret 91/2023, de 22 de juny, del Consell, pel qual s’aprova el Reglament de la Llei 3/1993, de 9 de desembre, forestal de la Comunitat Valenciana.

(7) L’ús d’aigua en la planta quedarà condicionat al fet que es dispose de subministrament per una empresa autoritzada o concessió de l’organisme de conca.

(8) Per a reduir l’erosió hídrica de la pluja i mantindre l’estrat en condicions adequades per a una infiltració bona, s’ha de respectar la topografia dels bancals existents, segellar la mínima superfície de terreny possible, mantindre la vegetació existent en les zones no ocupades pels mòduls i plantar vegetació anàloga a l’existent amb inclusió d’espècies arbustives i arbòries, sense ús d’herbicides. S’acompliran les mesures correctores que incidisquen sobre la infiltració i el drenatge reflectides en l’informe del Servei de Gestió Territorial, de data 28 de juliol de 2023.

(9) S’ha de disposar de zones impermeabilitzades i d’un sistema d’arreplega de possibles fugues d’olis i combustibles, procedents de la maquinària i de les estructures que es generen durant l’execució de l’obra. Els residus generats s’han de gestionar segons la normativa vigent i mitjançant un gestor autoritzat; s’han d’establir les zones d’arreplega de residus i no s’han d’apilar en zones amb pendents elevats o amb perillositat d’inundació.

(10) Els sòls i altres materials naturals excavats durant les activitats de construcció, quan no s’utilitzen en la mateixa obra, els gestionarà un gestor autoritzat.

(11) No es poden fer servir herbicides, plaguicides, insecticides, rodenticides o altres productes químics que, per les seues característiques, provoquen pertorbacions en els sistemes vitals de la fauna. Tampoc s’utilitzarà en el procés de neteja dels mòduls fotovoltaics cap classe de sabó, dissolvent o substància que puga contaminar el sòl o l’aqüífer.

(12) El tancat perimetral haurà d’ajustar-se al que es disposa en el Decret 178/2005, de 18 de novembre, del Consell de la Generalitat, pel qual s’establixen les condicions dels tancats en el medi natural i dels tancaments cinegètics. A més, el tancat de la instal·lació haurà de recular-se, en cas necessari, per a no ocupar terreny forestal ni la forest d’utilitat pública AL116 Faldes de Sant Bertomeu, evitant-ne així l’afecció.

(13) Si durant l’execució de les obres es trobaren restes paleontològiques, arqueològiques o etnogràfiques, el promotor haurà de posar el fet en coneixement de la conselleria en matèria de cultura de manera immediata, i adoptar les mesures pertinents per a protegir-les i conservar-les, de conformitat amb el que preveuen els articles 63 i 65 de la Llei 4/1998, d’11 de juny, del patrimoni cultural valencià.

(14) Les accions incloses en el programa de vigilància i seguiment ambiental s’hauran de documentar per a acreditar l’adopció i l’execució de les mesures preventives i correctores proposades, i comprovar-ne l’eficàcia. La documentació ha d’estar a la disposició de les autoritats competents.

(15) L’emissió de l’autorització administrativa de tancament definitiu de la central obligarà el promotor a desmantellar-la, en les condicions que es proposen en el Pla de desmantellament de la instal·lació i de restauració del terreny i de l’entorn.

*Segon*

D’acord amb el que preveu l’article 47 de la Llei 21/2013, de 9 de desembre:

A. L’informe d’impacte ambiental es publicarà en el *Diari Oficial de la Generalitat Valenciana*, sense perjuí de publicar-lo en la seu electrònica de l’òrgan ambiental.

B. L’informe d’impacte ambiental perdrà la vigència i cessarà en la producció dels efectes que li són propis si, una vegada publicat en el *Diari Oficial de la Generalitat Valenciana*, no s’ha autoritzat el projecte en el termini màxim de quatre anys des de la publicació d’este informe, llevat que s’acorde la pròrroga de la vigència de l’informe d’impacte ambiental.

C. L’informe d’impacte ambiental no serà objecte de cap recurs, sense perjuí dels que, si és el cas, siguen procedents en via administrativa o judicial contra l’acte, si és el cas, d’autorització del projecte.

*Tercer*

L’òrgan substantiu publicarà en el butlletí oficial corresponent la decisió d’autoritzar o denegar el projecte, en els termes que preveu l’article 48 de la Llei 21/2013, de 9 de desembre.»

  

València, 4 de juny de 2024

Miguel Ángel Ivorra Devesa

Director general d'Urbanisme, Paisatge i Avaluació Ambiental